Tarybos sprendimas
1993 m. birželio 14 d.
dėl etaloninių laboratorijų jūriniams biotoksinams stebėti
(93/383/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi 1991 m. liepos 15 d. Tarybos direktyvos 91/492/EEB, nustatančios gyvūnų sveikatos reikalavimus, reglamentuojančius gyvų dvigeldžių moliuskų gamybą ir tiekimą į rinką [4], priede nustatytos įvairios taisyklės dėl biotoksinų, kenkiančių gyviems dvigeldžiams moliuskams;
kadangi 1991 m. liepos 22 d. Tarybos direktyvos 91/493/EEB, nustatančios gyvūnų sveikatos reikalavimus, reglamentuojančius žuvininkystės produktų gamybą ir tiekimą į rinką [5], 5 straipsnyje ir priedo V skyriaus II poskyrio B punkte nustatytos tam tikros taisyklės dėl jūrinių biotoksinų, kenkiančių žuvininkystės produktams;
kadangi jūrinių biotoksinų stebėjimas yra ypač svarbus užtikrinant, kad į rinką būtų pateikiami minėtų direktyvų reikalavimus atitinkantys gyvi dvigeldžiai moliuskai ir žuvininkystės produktai;
kadangi, siekiant numatyti veiksmingą stebėjimo sistemą jūriniams biotoksinams tirti, kiekvienoje valstybėje narėje reikia paskirti nacionalinę etaloninę laboratoriją, atsakingą už reikiamų tyrimų koordinavimą;
kadangi, siekiant sukurti standartizuotą sistemą visoje Bendrijoje, reikia paskirti Bendrijos etaloninę laboratoriją, kuri būtų atsakinga už kiekvienos nacionalinės etaloninės laboratorijos atliekamo jūrinių biotoksinų stebėjimo koordinavimą; kadangi reikia nustatyti Bendrijos etaloninės laboratorijos užduotis ir darbo sąlygas;
kadangi laboratorija Vigo "Ministerio de Sanidad y Consumo" atitinka visus būtinus skyrimo Bendrijos jūrinių biotoksinų etalono laboratorija reikalavimus; kadangi už laboratoriją atsakingi pareigūnai įsipareigojo vykdyti šiame sprendime nustatytas užduotis jame numatytomis sąlygomis;
kadangi šiai Bendrijos etaloninei laboratorijai pagal 1990 m. birželio 26 d. Tarybos sprendimo 90/424/EEB dėl išlaidų veterinarijos srityje [6] 28 straipsnį galima suteikti Bendrijos pagalbą,
PRIĖMĖ ŠĮ SPRENDIMĄ:
1 straipsnis
Priede išvardytos laboratorijos skiriamos nacionalinėmis etaloninėmis laboratorijomis jūriniams biotoksinams stebėti.
2 straipsnis
1. Kiekviena nacionalinė etaloninė laboratorija atsakinga už šias užduotis:
- koordinuoti už jūrinių biotoksinų tyrimus atitinkamoje valstybėje narėje atsakingų nacionalinių laboratorijų veiklą,
- padėti valstybės narės kompetentingai institucijai organizuoti jūrinių biotoksinų stebėjimo sistemą,
- organizuoti lyginamuosius tyrimus tarp įvairių už jūrinių biotoksinų tyrimus atsakingų nacionalinių laboratorijų,
- užtikrinti, kad Bendrijos etaloninės laboratorijos pateikta informacija būtų perduota atitinkamos valstybės narės kompetentingai institucijai ir už jūrinių biotoksinų tyrimus atsakingoms nacionalinėms laboratorijoms.
2. Nacionalinės etaloninės laboratorijos bendradarbiauja su 3 straipsnyje nurodyta Bendrijos etalonine laboratorija.
3 straipsnis
Laboratorija "Ministerio de Sanidad y Consumo" iš Vigo skiriama Bendrijos jūrinių biotoksinų stebėjimo etalonine laboratorija.
4 straipsnis
Bendrijos etaloninė laboratorija atsakinga už šias užduotis:
- teikti informaciją apie analizės metodus ir lyginamuosius tyrimus nacionalinėms etaloninėms laboratorijoms,
- koordinuoti, kaip nacionalinės etaloninės laboratorijos taiko pirmoje įtraukoje nurodytus metodus, ypač atliekant lyginamuosius tyrimus,
- koordinuoti naujų analizės metodų kūrimą ir informuoti nacionalines etalonines laboratorijas apie šioje srityje padarytą pažangą,
- organizuoti nacionalinių etaloninių laboratorijų personalo mokymo ir kvalifikacijos kėlimo kursus,
- bendradarbiauti su trečiųjų šalių laboratorijomis, atsakingomis už jūrinių biotoksinų tyrimus,
- teikti mokslinę ir techninę pagalbą Komisijai, ypač tais atvejais, kai dėl tyrimų rezultatų tarp valstybių narių kyla ginčas.
5 straipsnis
Bendrijos jūrinių biotoksinų etaloninė laboratorija turi atitikti šias darbo sąlygas:
- personalas turi būti kvalifikuotas ir turėti pakankamai techninių jūrinių biotoksinų tyrimo žinių,
- turėti įrenginius ir medžiagas, būtinus 4 straipsnyje nustatytoms užduotims vykdyti,
- turėti atitinkamą administracinę struktūrą,
- užtikrinti, kad personalas laikosi tam tikros medžiagos, rezultatų ir ataskaitų konfidencialumo,
- turi būti laikomasi tarptautiniu mastu pripažintų geros laboratorijų darbo tvarkos principų,
- turėti naujausią etaloninių medžiagų, kurias turi Bendrijos etalonų biuras, sąrašą ir naujausią šių medžiagų gamintojų bei tiekėjų sąrašą.
6 straipsnis
Šis sprendimas skirtas valstybėms narėms.
Priimta Liuksemburge, 1993 m. birželio 14 d.